b"\n_START_ARTICLE_\nMark Strand\n_START_SECTION_\nBiografia\n_START_PARAGRAPH_\nStrand va n\xc3\xa9ixer el 1934 a la poblaci\xc3\xb3 canadenca de Summerside (Illa del Pr\xc3\xadncep Eduard). Va cr\xc3\xa9ixer en una fam\xc3\xadlia jueva secular i va passar els seus primers anys a Am\xc3\xa8rica del Nord i gran part de la seva adolesc\xc3\xa8ncia a Am\xc3\xa8rica del Sud i Central. El 1957 va obtenir el Bachelor of Arts a l'Antioch College (Ohio). Strand va ser alumne de Josef Albers a la Universitat Yale, on va rebre el Bachelor of Fine Arts el 1959. Amb el Programa Fulbright, Strand va estudiar poesia italiana del segle\xc2\xa0xix, durant els anys 1960 i 1961. Va assistir a l'Iowa Writers' Workshop a la Universitat d'Iowa l'any seg\xc3\xbcent i va obtenir un Master of Arts el 1962. El 1965 va estar un any al Brasil com a becat Fulbright._NEWLINE_El 1981 Strand va ser elegit membre de l'Acad\xc3\xa8mia Americana de les Arts i les Lletres. Va ser nomenat Poeta Llorejat dels Estats Units entre 1990 i 1991. El 1997, va deixar la Universitat Johns Hopkins per acceptar l'Andrew MacLeish Distinguished Service Professorship de pensament social del Committee on Social Thought de la Universitat de Chicago. Entre 2005 i 2006 Strand va tornar a ensenyar literatura i escriptura creativa a la Universitat de Col\xc3\xbambia (Ciutat de Nova York)._NEWLINE_Strand va rebre nombrosos premis, incloent una Beca MacArthur el 1987 i el premi Pulitzer de poesia de 1999, per Blizzard of One._NEWLINE_Strand va morir de liposarcoma el 29 de novembre de 2014 al districte novaiorqu\xc3\xa8s de Brooklyn."